Bathukamma Song: మంగ్లీ బత...
సింగపూర్: భారత టెన్నిస్‌ స్టార్‌ సానియా మీర్జా , మహిళల సింగిల్స్‌ ప్రపంచ మాజీ నంబర్‌వన్‌ మార్టీనా హింగిస్‌ జోడీ మరో ప్రతిష్టాత్మక టైటిల్‌ను గెలుచుకుంది. సింగపూర్‌లో జరిగిన సీజన్‌ ముగింపు టోర్నీ డబ్లూటీఏ ఫైనల్స్‌ ట్రోఫీని కైవసం చేసుకుంది. సింగపూర్ లో ఆదివారం జరిగిన మహిళల డబుల్స్‌ ఫైనల్లో వరల్డ్‌ నెంబర్‌వన్‌ సానియా-హింగిస్‌ జోడీ 6-0, 6-3తో ఎనిమిదో సీడ్‌ స్పెయిన్‌ ద్వయం గార్బీన్‌ ముగురుజ, సువారెజ్‌ నవారోపై అలవోక విజయం సాధించింది. కాగా.. సానియా-హింగిస్‌ జోడీకిది తొమ్మిదో టైటిల్‌ కావడం విశేషం. దీంతో ఈ జోడీ సాధించిన టైటిళ్ల సంఖ్య తొమ్మిదికి చేరుకోగా.. వీరి ఖాతాలో వరుసగా 22వ విజయం వచ్చి చేరింది. ఓవరాల్‌గా సానియా కెరీర్‌లో ఇది 32వ డబుల్స్‌ టైటిల్‌. కాగా హింగిస్‌కిది 50వ డబుల్స్‌ టైటిల్‌ కావడం విశేషం. ఇప్పటి వరకు టెన్నిస్‌లో కేవలం 15 మంది క్రీడాకారులు మాత్రమే ఈ ఘనతను సాధించారు. సూపర్‌ ఫామ్‌లో ఉన్న సానియా-హింగిస్‌ జోడీ ఈ ఏడాది చివరిదైన డబ్ల్యూటీఏ ఫైనల్స్‌ టోర్నీలోనూ టైటిల్‌ కొల్లగొట్టి 2015 సీజన్‌ను ఘనంగా ముగించింది. ఈ ఏడాది అత్యుత్తమ జోడీగా శనివారమే అవార్డు అందుకున్న సాన్‌-టీనా ఆ మరుసటి రోజే మరో ట్రోఫీని దక్కించుకుంది.